সুপ্রিমকোর্ট আইনজীবী সমিতির সভাপতি এবং বিএনপির ভাইস চেয়ারম্যান অ্যাডভোকেট জয়নুল আবেদীন খালেদা জিয়ার আইনজীবী হিসেবে দায়িত্ব পালন করছেন। বিএনপি নেত্রীর কারামুক্তির বিষয়ে জানতে চাইলে তিনি বলেন, এখন যেসব মামলা আছে, সেগুলো রাজনৈতিক মামলা। এসব মামলায় সরকার বেশি দিন তাকে কারাগারে রাখতে পারবে না। কিন্তু যেহেতু নিম্ন আদালতগুলো সরকারের নির্বাহী বিভাগের কব্জায় এবং সাবেক প্রধান বিচারপতির বক্তব্য অনুযায়ী নিম্ন আদালতগুলো সরকার গ্রাস করে ফেলেছে, সেহেতু আমরা নিম্ন আদালত থেকে কোনো বিচার আশা করি না। আমরা মনে করি, মামলাগুলো যখনই উচ্চ আদালতে আসবে, আমরা আইনি প্রতিকার পাব এবং সহসাই এটি হবে।